KTB ขายหุ้นกู้อนันดา ดีเวลลอปเม้นท์จองระหว่างวันที่ 14,17-18 สิงหาคมนี้
ธนาคารกรุงไทย จัดจำหน่ายหุ้นกู้ด้อยสิทธิที่มีลักษณะคล้ายทุนของบมจ. อนันดา ดีเวลลอปเม้นท์ ให้กับผู้ลงทุนสถาบัน ผู้ลงทุนรายใหญ่ จองซื้อขั้นต่ำ 1 แสนบาท ระหว่างวันที่ 14,17-18 สิงหาคมนี้ ที่ทุกสาขากว่า 1,200 แห่งทั่วประเทศ
7 ส.ค. 2558

นายผยง ศรีวณิช รองกรรมการผู้จัดการใหญ่ ผู้บริหารสายงาน สายงานธุรกิจตลาดเงินตลาดทุน ธนาคารกรุงไทย จำกัด (มหาชน) หรือ KTB เปิดเผยว่า ธนาคารได้รับแต่งตั้งเป็นผู้จัดการการจัดจำหน่ายหุ้นกู้ ประเภทด้อยสิทธิที่มีลักษณะคล้ายทุน ของบมจ.อนันดา ดีเวลลอปเม้นท์ มูลค่ารวมไม่เกิน 1,000 ล้านบาท ซึ่งเป็นหุ้นกู้ชนิดระบุชื่อผู้ถือ ประเภทด้อยสิทธิที่มีลักษณะคล้ายทุน ชำระคืนเงินต้นเพียงครั้งเดียว ไถ่ถอนเมื่อเลิกบริษัท ไม่มีประกัน ไม่แปลงสภาพ มีผู้แทนผู้ถือหุ้นกู้ และผู้ออกหุ้นกู้มีสิทธิไถ่ถอนหุ้นกู้ก่อนกำหนด รวมทั้งเลื่อนชำระดอกเบี้ย พร้อมกับสะสมดอกเบี้ยจ่ายไปชำระในวันใดๆ ก็ได้ จำหน่ายให้กับผู้ลงทุนสถาบัน ผู้ลงทุนรายใหญ่ โดยมีวัตถุประสงค์เพื่อใช้สำหรับการจัดหาเงินทุน สำหรับการขยายธุรกิจ และเป็นเงินทุนหมุนเวียน
ทั้งนี้ เปิดให้จองซื้อได้ในวันที่ 14 สิงหาคม และวันที่ 17 – 18 สิงหาคม 2558 ที่ธนาคารกรุงไทยทุกสาขาทั่วประเทศกว่า 1,200 แห่ง จองซื้อขั้นต่ำ 100,000 บาท และเพิ่มเป็นทวีคูณของ 100,000 บาท สอบถามเพิ่มเติมได้ที่ 0-2208 – 7342 ถึง 49, 0-2208 – 3071 ถึง 75
บมจ.อนันดา ดีเวลลอปเม้นท์ เป็นผู้ประกอบธุรกิจพัฒนาอสังหาริมทรัพย์ประเภทคอนโดมิเนียม โดยเน้นพัฒนาโครงการคอนโดมิเนียมที่อยู่ใกล้สถานีรถไฟฟ้า ภายใต้แบรนด์แอชตัน ไอดีโอ และเอลลิโอ นอกจากนี้ ยังได้พัฒนาอสังหาริมทรัพย์ประเภทบ้านจัดสรรในเขตกรุงเทพฯ และปริมณฑล รวมทั้งรับจ้างบริหารโครงการพัฒนาอสังหาริมทรัพย์ โดยในปี 2557 มีรายได้รวม 10,580.0 ล้านบาท และมีกำไรสุทธิ 1,301.2 ล้านบาท